歲暮篇寄無礙居士
作者：麴貞
朝代：宋

paragraphs: 羲和不停馭，年華迅轉轂。
春陽萬卉菲，忽驚遂凄肅。
人生那得壽盈百，轉眼光陰如過客。
夙齡壯志日蹉跎，黑鬒蕭蕭又云晳。
年來年去機中梭，去日苦多其奈何。
君不見古來神智稱姜公，賣漿屠肆成奇窮。
岐周王氣時不發，渭濱槁死終漁翁。
人生代謝如四序，陵陽松喬在何許。
功名富貴一浮塵，濩落饑寒向誰語。
向誰語，爲君言，寒氣凜冽陽和旋，得失不羈大化全。
樽前有酒同偓佺，明朝且笑雲山巔。